Arbeiðsumhvørvislógin áleggur øllum arbeiðsplássum ella deildum, har ið 10 fólk ella fleiri arbeiða, at samskipa trygdar- og heilsuarbeiðið á arbeiðsplássinum. Treytirnar fyri, hvussu trygdar- og heilsuarbeiðið skal skipast, eru tengdar at, hvussu nógv fólk starvast á arbeiðsplássinum ella deildini. * Gevið gætur, at fyri arbeiði, ið heilt ella partvíst verður útint á fyribils ella skiftandi arbeiðsplássum uttan fyri virkisins fasta arbeiðsstað, eru aðrar reglur galdandi enn tær, ið nevndar eru niðanfyri. Sí kapittul 8 og 9 í kunngerð um trygdararbeiði. 9 ella færri starvsfólk–tætt samband Á arbeiðsplássum ella deildum, har ið til og við 9 starvsfólk eru, eigur trygdar- og heilsuarbeiðið at fara fram í góðum sambandi og samstarvi millum arbeiðsgevara, arbeiðsleiðara og starvsfólk. Lógin áleggur sostatt ikki smærri arbeiðsplássum við upp til og við 9 starvsfólkum at velja trygdarumboð. Arbeiðspláss við færri enn 10 starvsfólkum kunnu tó av sínum eintingum velja trygdarumboð, og um fleiri arbeiðsumhvørvislig vandamál eru, verður mælt til, at arbeiðsplássið hevur eitt skipað trygdar- og heilsuarbeiði. 10 ella fleiri starvsfólk–trygdarbólkur Starvast 10-19 fólk á arbeiðsplássinum ella deildini, skal ein trygdarbólkur gerast. Trygdarbólkurin skal mannast av einum trygdarumboði, sum starvsfólkini hava valt, og arbeiðsleiðaranum á staðnum. Trygdarbólkarnir á arbeiðsplássinum virka sum sambindingarlið millum starvsfólkini, trygdarnevndina, har ein slík er, og leiðsluna á arbeiðsplássinum. Trygdarbólkurin skal: Ansa eftir at arbeiðsviðurskiftini eru trygdarliga og heilsuliga fult forsvarlig. Ansa eftir at arbeiðshættir og arbeiðið er trygdarliga væl fyrireikað og kann fremjast uttan vanda. Kunna starvsfólk um galdandi reglur, ið eru ásettar at fremja trygd og heilsu. Luttaka í ráðlegging av trygdar- og heilsuarbeiði á deildini/arbeiðsplássinum Meta um trygdar- og heilsuvandar á deildini/arbeiðsplássinum sambært kunngerð um útinnan av arbeiði. Luttaka í kanningum av arbeiðsóhappum, eitringum og øðrum skaðum á arbeiðsplássinum. 20 starvsfólk ella fleiri–trygdarbólkur og trygdarnevnd Starvast 20 starvsfólk ella fleiri á arbeiðsplássinum ella deildini, skal trygdar- og heilsuarbeiðið samskipast soleiðis, at umframt trygdarbólk skal eisini ein trygdarnevnd skipast. Hetta vil siga, at fyrst verður ein ella, um neyðugt, fleiri trygdarbólkar skipaðir. Hevur arbeiðsplássið fleiri deildir ella økir, verður viðmælt, at hvør deild ella øki hevur sín egna trygdarbólk. Eru tveir ella fleiri trygdarbólkar, skal trygdarnevndin mannast av tveimum starvsfólkaumboðum úr trygdarbólkunum, tveimum arbeiðsleiðarum/formonnum úr trygdarbólkunum umframt arbeiðsgevaranum ella einum umboði fyri arbeiðsgevaran. Trygdarnevndin telur tá íalt 5 limir: tvey starvsfólk, tveir arbeiðsleiðarar/formenn og arbeiðsgevarin/umboð fyri hendan. Limirnir í trygdarskipanini eru valdir fyri 2 ár. Trygdarnevndin skal: Hava eftirlit við trygdar- og heilsuarbeiðinum. Veita kunning og leiðbeining til trygdarbólkarnar um trygdar- og heilsuarbeiðið. Kanna atvoldir til arbeiðsóhapp, eitringar og skaðar annars. Gera leiðreglur fyri upplæring og leiðbeining av nýggjum starvsfólkum og hava eftirlit við, at reglurnar verða fylgdar. Gera ein lista yvir samansetingini av trygdarskipanini og senda listan til Arbeiðs- og brunaeftirlitið. Kunna starvsfólkini á arbeiðsplássinum um, hvørjir limirnir í trygdarskipanini eru. Arbeiðsgevarin Arbeiðsgevarin skal síggja til, at limirnir í trygdarbólkunum og trygdarnevndini røkja skyldur sínar og skal síggja til, at limirnir fáa bjóðað skeið, útbúgving ella aðrar førleikar, ið eru neyðug til tess at røkja uppgávurnar. Arbeiðsgevarin skal rinda fyri tær útreiðslur, ið hetta hevur við sær. Fyrimunir við at vera trygdarumboð Sum trygdarumboð ert tú tryggjað móti uppsøgn og øðrum skerjingum í arbeiðsviðurskiftum, á sama hátt sum álitisfólk innan viðkomandi ella tilsvarandi fakliga øki. Eisini skal arbeiðsgevarin minst eina viku, áðrenn trygdarumboðið verður sagt upp, kunna Arbeiðs- og brunaeftirlitið um hetta, soleiðis at Arbeiðs- og brunaeftirlitið hevur møguleika at kanna viðurskiftini í sambandi við uppsøgnina.